חוק ההוצאה לפועל (תיקון מס' 63), התשע"ט-2019
הצעת חוק ממשלתית, הכנסת ה-20
פורסם: ספר החוקים, חוברת 2769, עמ' 116, 2019-01-02T00:00:00+02:00
תיקון החוק מקל על חייבים שעומדים בתשלומים שנקבעו להם במסגרת פריסת חוב בהוצאה לפועל. כך, על-פי התיקון, חייב שיעמוד בתשלומים שנקבעו לו, וישלם לפחות 3 תשלומים ברציפות, יוכל להיות מוכר כ"חייב משלם" ולקבל הקלות משני סוגים: 
(1)	הפחתת ריבית פיגורים – ריבית הפיגורים שתיווסף לחוב ממועד הכרה ואילך תופחת ב-25%. 
(2)	עיכוב או ביטול הליכים – יעוכבו או יבוטלו הליכי גבייה שונים כנגד החייב, כגון: עיקול חשבון עובר ושב, עיקול משכורת, עיקול מיטלטלין ורכב והגבלות הנוגעות לרישיון הנהיגה של החייב.  
התיקון לחוק אינו גורע מסמכותו של רשם ההוצאה לפועל שלא לתת את ההקלות האמורות ככל שקיים חשש שאלו יסכלו את גביית החוב. כמו כן, ההסדר אינו גרוע מסמכות הרשם לעכב הליכים ולהפחית ריביות לחייבים שאינם עומדים בתנאי ההסדר האמור. 
במקרה שהחייב אינו עמד בהסדרי התשלום שנקבעו לו, ולא שילם 3 תשלומים בשנה או שישה תשלומים בסך הכל, ניתן יהיה, לבקשת הזוכה לבטל מעמדו כ"חייב משלם" ואת ההקלות שניתנו לו מתוקף כך. ואולם, הרשם רשאי למנוע את ביטול ההכרה אם אי העמידה בהסדרי התשלום נבעה מנסיבות המצדיקות זאת, כגון פיטורים או מחלה.
בנוסף, התיקון לחוק מעגן את סמכותם של רשמי ההוצאה לפועל להפחית ריביות שהצטברו בתיקי הוצאה לפועל, לא רק ביחס לריביות בשטרות ובתביעות על סכום קצוב, כפי שהמצב היום, אלא גם ביחס לריביות על פסקי דין.